
A V I Z

asupra propunerii legislative privind 

înfiinţarea comunei Iaslovăţ, judeţul Suceava.



Cu adresa nr.61 din 8 mai 2000, înregistrată sub nr.452/XVIII/11 din 8 mai 2000, Secretarul general al Camerei Deputaţilor a trimis Comisiei juridice, de disciplină şi imunităţi, în vederea dezbaterii şi avizării, propunerea legislativă menţionată mai sus.

În şedinţa din 25 mai 2000, Comisia juridică, de disciplină şi imunităţi a examinat propunerea legislativă  şi a hotărât, cu majoritate de voturi, să o avizeze negativ deoarece:



1. Conform Legii administraţiei publice locale nr.69/1991 orice modificare a limitelor teritoriale ale comunelor, oraşelor şi judeţelor se poate face numai “cu consultarea prealabilă a cetăţenilor din unităţile administrativ teritoriale respective, prin referendum care se organizează potrivit legii” (art.3) ori, documentaţia care stă la baza propunerii legislative nu înglobează această cerinţă imperativă a legii.



2. Reînfiinţarea acestei comune presupune cheltuieli financiare suplimentare pentru plata personalului primăriei, dotarea sediului, etc. Ori, dispoziţiile constituţionale din art.110 alin.(1) obligă expres la obţinerea Punctului de vedere al Guvernului iar art.137 alin (5) dispune că trebuie să fie stabilită  sursa de finanţare a noilor cheltuieli bugetare.



În aceste condiţii, Punctul de vedere al Guvernului, înaintat cu adresa nr.837/27.03.2000 este că “nu poate fi susţinută promovarea acestei iniţiative legislative parlamentare”.



Având în vedere conţinutul juridic şi obiectul reglementării, propunerea legislativă face parte din categoria legilor organice. 

                      P R E S E D I N T E,                             SECRETAR,

                      Emil Teodor Popescu                    Nicolae Grădinaru

